ཚན་རིག་པ་ཕལ་མོ་ཆེས་འཛམ་གླིང་འདི་ཐོག་མར་ཆུ་མེད་པའི་ས་རྡོའི་གོང་བུ་ཕྱོགས་ཐམས་ཅད་རླངས་གཟུགས་ཀྱིས་ཁྱབ་སྟེ་ཡོད་པ་ཞིག་ཏུ་འདོད་པ་དང༌།རྡོ་དེ་དག་གི་ནང་དུ་འོད་འཕྲོའི་ཁྱད་ནུས་ལྡན་པའི་རྫས་རིགས་དུ་མ་ཡོད་ཟེར།དེའི་སྐབས་ས་གཞི་རིལ་མོའི་གཏིང་རིམ་གྱི་གནོན་ཤུགས་ག་ལེར་འཕེལ་རྒྱས་སུ་ཕྱིན་སྟབས་་གཏིང་རིམ་དུ་ཚ་དྲོད་ཤིན་ཏུ་ཆེན་པོ་ཆགས་ཏེ་དངོས་པོ་དེ་དག་བཞུ་འགོ་ཚུགས་པ་དང་མཉམ་ལྕགས་རིགས་སོགས་དངོས་རྫས་ལྕི་རིགས་ཀུན་ས་གཏིང་དུ་འཐིམ་པ་དང་དངོས་རྫས་ཡང་བའི་རིགས་སི་ལི་ཁེཊས་ལྕགས་རིགས་མ་ཡིན་པའི་ཁམས་རྫས་དང་སྲོག་འཛིན་གྱི་རླུང་ལས་གྲུབ་པའི་རྡོ་ཞིགསོགས་ས་གཞིའི་གཏིང་རིམ་གྱི་གནོན་ཤུགས་ལ་བརྟེན་ནས་ཕྱིར་ཐོན་གྱིས་ས་གཞིའི་ཕྱི་ཤུན་ཐོག་མ་དེ་གྲུབ།དེར་མ་ཟད་ས་གཞི་རིལ་མོའི་གཏིང་རིམ་དུ་ཚ་དྲོད་ཧ་ཅང་ཆེ་སྟབས་རྫས་རིགས་མང་དག་ཅིག་ཕྱིར་ཐོན་གྱིས་བར་སྣང་དུ་འཕྱོ་ལྡིང་གིས་གནས་པ་ལས་ད་ལྟའི་རླུང་ཁམས་འདི་བྱུང༌།ཡང་རྫས་འགའ་རེས་བརླན་གཤེར་སོགས་གྲུབ་པ་དང༌།ས་བབ་དམའ་སར་མི་ལོ་བྱེ་བ་མང་པོའི་རིང་ཆུ་བསགས་པར་བརྟེན་མཐའི་རྒྱ་མཚོ་ཆེན་པོ་འདི་ཐོག་མར་གྲུབ་ཅེས་བརྗོད།སྐམ་སའི་ཐོག་གི་ཚྭ་སོགས་རྫས་རིགས་མང་པོ་ཞིག་ཆར་ཆུ་དང་རྒྱུག་ཆུས་འཁྱེར་ཏེ་རྒྱ་མཚོར་ཐིམས་པས་རྒྱ་མཚོ་འདི་ལན་ཚྭའི་རོ་ཅན་དུ་གྱུར།